Oznámenie Komisie - Monitorovacia správa o stave pripravenosti Bulharska a Rumunska na členstvo v EÚ {SEK(2006) 595} {SEK(2006) 596} {SEK(2006) 598} /* KOM/2006/0214 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 16.5.2006 KOM(2006) 214 v konečnom znení OZNÁMENIE KOMISIE Monitorovacia správa o stave pripravenosti Bulharska a Rumunska na členstvo v EÚ {SEK(2006) 595} {SEK(2006) 596} {SEK(2006) 598} OZNÁMENIE KOMISIE Monitorovacia správa o stave pripravenosti Bulharska a Rumunska na členstvo v EÚ 1. ÚVOD Pristúpením Bulharska a Rumunska sa ukončí piate rozšírenie EÚ, ktoré začalo v máji 2006 pristúpením desiatich nových členských štátov prevažne zo strednej Európy. Toto kolo rozšírenia prispelo k mieru, prosperite a stabilite celej Európy. Podmienky pristúpenia Bulharska a Rumunska boli dohodnuté v Zmluve o pristúpení podpísanej v apríli 2005 medzi 25 členskými štátmi a oboma krajinami. Bulharsko, Rumunsko a 14 členských štátov ju už ratifikovalo. Táto Zmluva zabezpečuje, aby Bulharsko a Rumunsko vstúpili 1. januára 2007, pokiaľ Rada na základe odporúčania Komisie nerozhodne o odklade pristúpenia jednej alebo druhej krajiny do roku 2008. Komisia je pevne zaviazaná zabezpečiť, aby obe krajiny úspešne ukončili svoje záverečné prípravy na pristúpenie. Z tohto dôvodu pozorne monitorovala pokrok uskutočnený Bulharskom a Rumunskom a poskytovala cielenú podporu pri pomoci v ich reformnom úsilí. Obe krajiny je možné oceniť za ich výkony v úspešnej transformácii ich politických a ekonomických systémov na fungujúce demokracie a trhové ekonomiky. Správa Komisie z októbra 2005 potvrdila, že Bulharsko a Rumunsko splnili politické kritériá pre členstvo a uviedla, že obe krajiny pokračovali v pokroku pri celkovom plnení ekonomických kritérií a kritérií acquis . Poukázala však na mnoho oblastí, v ktorých je potrebné pokročiť. Komisia bude pokračovať v poskytovaní podpory pri príprave Bulharska a Rumunska na členstvo. Ak však budú nedostatky pretrvávať do pristúpenia, Komisia prijme potrebné opatrenie vyplývajúce z jej úlohy strážkyne zmlúv. Ochranné a ďalšie opatrenia by sa mohli uplatňovať na vnútorný trh, vrátane problematiky bezpečnosti potravín, na oblasť spravodlivosti, slobody a bezpečnosti, a na riadenie fondov EÚ. Táto správa nadväzuje na závery správy z októbra 2005. Je založená na podrobnom hodnotení, ktoré je obsiahnuté v sprievodných monitorovacích správach pre každú krajinu. V tejto správe Komisia: - ku koncu apríla 2006 posudzuje vývoj a pripravenosť oboch krajín v oblastiach, ktoré boli predtým určené ako tie, v ktorých je potrebné ďalšie zlepšenie, - preskúmava opatrenia potrebné na odstránenie nedostatkov, ktoré by mohli pretrvávať do vstupu, - prijíma závery o stave pripravenosti Bulharska a Rumunska na členstvo v EÚ. 2. ZHRNUTIE ZÁVEROV MONITOROVANIA 2.1. Bulharsko Politické kritériá Bulharsko plní politické kritériá pre členstvo v EÚ. Od správy z októbra 2005 sa pokrok dosiahol v mnohých oblastiach, vrátane reformy justície. Pokiaľ ide o justičný systém, do platnosti vstúpil nový trestný poriadok a právny rámec pre právnu pomoc. Ústavné zmeny a doplnenia zverili prokuratúre zodpovednosť za vedenie vyšetrovania. Prijali sa zmeny a doplnenia zákona o súdnictve. Bulharsko prijalo niekoľko opatrení na boj proti korupcii. Pre výkonnú zložku sa prijal etický kódex. Pre roky 2006-2008 sa prijala protikorupčná stratégia. Ústavné zmeny a doplnenia obmedzili rozsah imunity poslancov. Generálny prokurátor podal žiadosti na zbavenie imunity desiatich poslancov. Piati sa dobrovoľne vzdali svojej imunity a šiesty bol zbavený imunity hlasovaním v parlamente; ostatné prípady sa ešte preskúmavajú. Toto umožnilo začať vyšetrovanie prípadov korupcie na najvyššej úrovni. Bulharsko dosiahlo pokrok v oblasti verejnej správy, najmä v súvislosti s prijatím zmien a doplnení k zákonom o verejnej správe a štátnych úradníkoch a s prijatím nového správneho poriadku. Znížil sa počet prípadov zlého zaobchádzania vo väzbe a zlepšili sa podmienky v niektorých strediskách na zadržiavanie osôb. Prijali sa politické iniciatívy pre osoby so zdravotným postihnutím a pre systém starostlivosti o mentálne postihnutých. Vzrástla sociálna podpora pre osoby so zdravotným postihnutím. Treba sa však ešte venovať niektorým nevyriešeným problémom. Je potrebné väčšmi posilniť zodpovednosť, transparentnosť a efektívnosť justičného systému. Ďalšie úsilie je potrebné na posilnenie realizácie náhodného prideľovania prípadov po celej krajine. Pre hodnotenie kvality práce sudcov je potrebný objektívnejší a transparentnejší mechanizmus. Musia sa odstrániť akékoľvek nejednoznačnosti týkajúce sa nezávislosti súdnictva. Kvôli procesným pravidlám a nedostatku vyšetrovateľov boli problémy v prípravnom konaní. V boji proti organizovanej trestnej činnosti sa dosiahli len malé hmatateľné výsledky. Musia sa posilniť štruktúry pre koordináciu a implementáciu protikorupčnej politiky, aby vykonávali svoje úlohy efektívne. V boji proti korupcii na najvyššej úrovni sú obžaloby, stíhania, súdne procesy, odsúdenia a odrádzajúce rozsudky zriedkavé. Bulharsko musí predložiť jasné dôkazy o výsledkoch v tejto oblasti. Nebola ešte prijatá stratégia decentralizácie verejnej správy. V oblasti nezákonného obchodovania s ľuďmi je Bulharsko naďalej tranzitnou krajinou a v menšej miere aj krajinou pôvodu a cieľovou krajinou. Pretrvávajú prípady zlého zaobchádzania so zadržanými. V mnohých inštitúciách starostlivosti o deti a mentálne postihnutých sa musia životné podmienky zlepšiť prostredníctvom realizácie politických iniciatív a musia sa vytvoriť alternatívne systémy starostlivosti. Sociálne začlenenie rómskej menšiny si stále vyžaduje značné úsilie. Ďalšie úsilie je potrebné na boj proti všetkým formám intolerancie, najmä dôsledným uplatňovaním existujúcej legislatívy o vysielaní a ďalšími aktivitami zacielenými na boj proti akejkoľvek forme rasizmu, diskriminácii alebo xenofóbii. Ekonomické kritériá Bulharsko je fungujúcou trhovou ekonomikou. Pokračovanie v súčasných reformách by mu malo umožniť vyrovnať sa v krátkom čase s konkurenčnými tlakmi a trhovými silami v Únii. Bulharsko celkovo udržalo makroekonomickú stabilitu a zlepšilo štrukturálne reformy. Od správy z októbra 2005 pokračoval pokrok. Na udržanie vonkajšieho deficitu sa prijali vhodné opatrenia. Privatizačný proces a liberalizácia a reštrukturalizácia verejnoprospešných služieb sú v pokročilom stave. Ďalší pokrok bol dosiahnutý v podnikateľskom prostredí a v znižovaní nemzdových pracovných nákladov. Deficit bežného účtu sa však zväčšil a potvrdzuje pretrvávajúcu opatrnú fiškálnu a mzdovú politiku. Prehĺbenie štrukturálnych reforiem si vyžaduje zlepšenie fungovania justičného systému a ďalšie zmierňovanie administratívneho zaťaženia v podnikaní. Regulačný rámec pre pracovný trh musí byť flexibilnejší. Záväzky a požiadavky vyplývajúce z prístupových rokovaní Bulharsko dosiahlo značný stupeň súladu s acquis . Správa z októbra 2005 uviedla, že do pristúpenia bude Bulharsko pripravené v mnohých oblastiach. Niekoľko iných oblastí si vyžadovalo zvýšené úsilie a 16 oblastí bolo príčinou vážneho znepokojenia. Odvtedy sa dosiahol ďalší pokrok. Ak sa súčasné tempo pokroku udrží, do vstupu by malo byť Bulharsko pripravené v týchto ďalších oblastiach: verejné obstarávanie, vzájomné uznávanie údajov o priemyselných výrobkoch, sloboda poskytovania nefinančných služieb, väčšina poľnohospodárskych organizácií spoločného trhu, letectvo, spotrebné dane, zdaňovanie implementačných štruktúr, liberalizácia poštových služieb, právna úprava regionálnej politiky, chemické látky a geneticky modifikované organizmy, právna úprava týkajúca sa hlučnosti, vízová politika, a prípravy pre úpravu ciel. Pokrok sa tiež dosiahol v niekoľkých oblastiach, ktoré už nie sú dôvodom pre vážne znepokojenie, ale stále vyžadujú zvýšené úsilie na dokončenie príprav: odvetvie poisťovníctva, ochrana práv duševného vlastníctva, platobná agentúra pre poľnohospodárstvo, organizácia spoločného trhu pre mlieko, opatrenia pre kontrolu chorôb zvierat, veterinárne hraničné inšpekčné stanice; starostlivosť o zvieratá, obchod so živými zvieratami a živočíšnymi produktami, veterinárne aspekty verejného zdravia; inštitucionálne a finančné riadiace štruktúry pre regionálnu politiku, ako aj príprava na Schengen a zabezpečenie správy budúcich vonkajších hraníc EÚ. Zvýšené úsilie je tiež potrebné pre: vzájomné uznávanie odborných kvalifikácií; finančné služby, služby informačnej spoločnosti, ochranu osobných údajov, právnu úpravu pre boj proti praniu špinavých peňazí, mechanizmy obchodovania v poľnohospodárstve, organizácie spoločného trhu pre víno, alkohol a hovädzie mäso, právnu úpravu vo veterinárnom a fytosanitárnom odvetví, väčšinu aspektov v oblasti rybného hospodárstva, námornú prepravu, DPH, predpisy priameho zdaňovania, pracovné právo, sociálny dialóg, sociálnu integráciu, antidiskriminačnú politiku, Európsky sociálny fond, verejné zdravie, liberalizáciu trhu s energiou, jadrovú energiu a jadrovú bezpečnosť, najmä záväzky skorého zatvorenia a následného odstavenia jadrových reaktorov v závode Kozloduy, reštrukturalizáciu oceliarskeho priemyslu, elektronickú komunikáciu, programovanie, monitorovanie a obstarávanie kapacít pre regionálnu politiku, horizontálne enviromentálne právne predpisy, kvalitu vody, integrovanú prevenciu a kontrolu znečistenia, odpadové hospodárstvo, ochranu spotrebiteľa, azyl, justičnú spoluprácu, boj proti drogám, ochranu finančných záujmov EÚ, a preklad acquis do bulharčiny. Zostáva šesť oblastí s vážnymi problémami, ktoré vyžadujú naliehavé opatrenia: - v poľnohospodárstve vytvoriť riadne integrovanú administratívu a kontrolný systém (IACS) (kapitola 7 acquis ); - vybudovať zberné miesta a spracovateľské zariadenia v súlade s acquis o TSE a vedľajších živočíšnych produktoch (kapitola 7 acquis ); - podať jasnejší dôkaz o výsledkoch vyšetrovania a stíhania organizovaných kriminálnych sietí (kapitola 24 acquis ); - efektívnejšie a účinnejšie aplikovať právne predpisy v oblasti boja proti podvodom a korupcii (kapitola 24 acquis ); - zintenzívniť aplikáciu právnych predpisov v oblasti boja proti prianiu špinavých peňazí (kapitola 24 acquis ); - posilniť finančnú kontrolu pre budúce využívanie štrukturálnych fondov a Kohézneho fondu (kapitola 28 acquis ). 2.2. Rumunsko Politické kritériá Rumunsko plní politické kritériá pre členstvo v EÚ. Od správy z októbra 2005 sa pokrok dosiahol v niekoľkých oblastiach. V oblasti reformy justície sa uskutočnili významné kroky. V nadväznosti na reformu justície z roku 2005 sa prijali implementačné opatrenia týkajúce sa oddelení špeciálneho súdu a senátu. V rámci celej krajiny pokračujú práce na procese náhodného prideľovania prípadov sudcom. Zvýšila sa nezávislosť súdneho systému. Generálne riaditeľstvo pre ochranu a boj proti korupcii, čiastočne vojenská bezpečnostná služba ministerstva spravodlivosti, bolo zrušené. Vzrástli zdroje justičného systému, vrátane zdrojov pre vyššiu sudcovskú radu. Pracovné podmienky na súdoch sa zlepšili. Rumunsko dosiahlo pokrok v boji proti korupcii zriadením vhodných štruktúr a začatím vyšetrovania značného množstva prípadov korupcie na najvyššej úrovni. V nadväznosti na tieto vyšetrovania boli obžalované štyri osoby vo vyšších funkciách. Pokiaľ ide o reformu verejnej správy, upravil sa štatút štátneho zamestnanca a prijala sa právna úprava decentralizácie. Určitý pokrok sa dosiahol v boji proti obchodovaniu s ľuďmi, ako aj v reforme systémov starostlivosti o fyzicky a psychicky zdravotne postihnutých. Rumunsko urobilo významný pokrok v oblasti ochrany detí, kde sa celková situácia podstatne zlepšila. Pokrok sa uskutočnil v oblasti reštitúcie majetku. Niektorým nevyriešeným problémom je však potrebné sa venovať. Pokiaľ ide o justičný systém, musia sa ďalej racionalizovať procesné kódexy. Vyššia sudcovská rada by mala pokročiť vo svojej činnosti s cieľom napomáhať jednotnému výkladu práva a kontrolovať kvalitu rozsudkov. Súdy a prokuratúra musia zlepšiť využívanie disponibilných zdrojov. V boji proti korupcii na najvyššej úrovni musí Rumunsko pokračovať v úsilí skonsolidovať a vychádzať z pokroku, ktorý dosiahlo v boji proti korupcii. Reformy vedené ministerstvom spravodlivosti a národným riaditeľstvom pre boj proti korupcii (DNA) musia byť nasledované pretrvávajúcim úsilím všetkých ďalších štátnych inštitúcií, aby sa pokrok stal nezvratným. V oblasti verejnej správy vláda naďalej využíva rozsiahlu oporu vo výnimočnom nariadení, ktoré poškodzuje parlament. Preskúmavanie platových tabuliek verejného sektora zostáva veľmi významnou otázkou profesionálnej etiky vo verejnej službe. V oblasti obchodovania s ľuďmi je Rumunsko naďalej tranzitnou krajinou a v menšej miere aj krajinou pôvodu a cieľovou krajinou. Pokrok v prípadoch zlého zaobchádzania vo väzbe je zriedkavý a niektoré väznice sú preplnené a sú v nich zlé životné a hygienické podmienky. Životné podmienky v psychiatrických inštitúciách sa musia zlepšiť. Národnú stratégiu pre zdravotne postihnutých a ďalšie politické iniciatívy je potrebné implementovať. Značné úsilie si stále vyžaduje sociálne začlenenie rómskej menšiny. Diskusia v parlamente o návrhu zákona o menšinách by sa mala pozorne sledovať. Ďalšie úsilie je tiež potrebné v boji proti rasizmu, diskriminácii, xenofóbii a všetkým formám intolerancie. Ekonomické kritériá Rumunsko je fungujúcou trhovou ekonomikou. Dôsledná implementácia jeho programu štrukturálnej reformy by mu mala umožniť úplne splniť ekonomické kritériá v blízkom období. Rumunsko celkovo udržalo makroekonomickú stabilitu a pokročilo v štrukturálnych reformách. Od správy z októbra 2005 pokračoval pokrok. Prijali sa vhodnejšie fiškálne, menové a mzdové politiky. Zlepšilo sa dodržiavanie daňových predpisov, finančná disciplína obchodných spoločností sa lepšie vynucovala a zlepšil sa rámec pre konkurzy. Reštrukturalizácia pokračovala v energetike, ťažobnom a dopravnom odvetví. Reforma verejných výdavkov však musí pokročiť a príjem z daní by sa mal posilniť. Prehĺbenie štrukturálnych reforiem vyžaduje najmä pokračujúcu reštrukturalizáciu energetiky, ťažobného a dopravného odvetvia a pokrok v implementácii privatizačného programu. Ešte stále narastajú nové nedoplatky a konkurzný rámec má ešte nedostatky. Záväzky a požiadavky vyplývajúce z prístupových rokovaní Rumunsko dosiahlo značný stupeň súladu s acquis . Správa z októbra 2005 uviedla, že do pristúpenia bude Rumunsko pripravené v mnohých oblastiach. Niekoľko iných oblastí si vyžadovalo zvýšené úsilie a 14 oblastí bolo príčinou vážneho znepokojenia. Odvtedy sa dosiahol ďalší pokrok. Ak sa súčasné tempo pokroku udrží, do vstupu by malo byť Rumunsko pripravené v týchto ďalších oblastiach: verejné obstarávanie, ochrana osobných údajov; starostlivosť o zvieratá; politika v oblasti zdrojov rybného hospodárstva, flotily, kontroly a trhu; právna úprava regionálnej politiky; vízová politika; prípravy pre úpravu ciel; a ochrana finančných záujmov EÚ. Pokrok sa tiež dosiahol v niekoľkých oblastiach, ktoré už nie sú dôvodom pre vážne znepokojenie, ale stále vyžadujú zvýšené úsilie na dokončenie príprav: ochrana práv duševného vlastníctva, veterinárne hraničné inšpekčné stanice a identifikácia a registrácia zvierat, opatrenia pre kontrolu chorôb zvierat, a veterinárne aspekty verejného zdravia, inštitucionálne a finančné riadiace štruktúry pre regionálnu politiku, prevencia a kontrola priemyselného znečistenia, príprava na Schengen a zabezpečenie správy budúcich vonkajších hraníc EÚ a boj proti podvodom a korupcii. Zvýšené úsilie je tiež potrebné pre: priemyselné produkčné horizontálne a procedurálne opatrenia, požiadavky na výrobky podľa starého prístupu, vrátane výroby a marketingu geneticky modifikovaných organizmov, práva občanov EÚ, slobodu poskytovania nefinančných služieb, kapitálové požiadavky pre banky a investičné fondy, poistenie motorových vozidiel, boj proti praniu špinavých peňazí, kontrolu poskytovania štátnej pomoci a implementáciu programov reštrukturalizácie oceliarskeho priemyslu, väčšinu poľnohospodárskych organizácií spoločného trhu, politiku kvality, mechanizmy obchodovania v poľnohospodárstve, zootechniku, výživu zvierat, obchod so živými zvieratami a živočíšnymi produktami, štrukturálne opatrenia v rybnom hospodárstve, DPH, priame zdaňovanie, pracovné právo, bezpečnosť a ochrana zdravia pri práci, sociálny dialóg, sociálnu integráciu, rovnaké zaobchádzanie s mužmi a ženami, Európsky sociálny fond, verejné zdravie, program Spoločenstva Mládež, audiovizuálnu politiku, monitorovanie regionálnej politiky, horizontálne enviromentálne právne predpisy, ochranu prírody, odpadové hospodárstvo, kvalitu vody, policajnú spoluprácu a boj proti organizovanému zločinu, justičnú spoluprácu, boj proti drogám, verejnú vnútornú finančnú kontrolu, vonkajší audit a kontrolu výdavkov štrukturálnych opatrení a preklad acquis do rumunčiny. Zostávajú štyri oblasti s vážnymi problémami, ktoré vyžadujú naliehavé opatrenia: - akreditovať plne funkčné platobné agentúry pre realizovanie priamych platieb farmárom a prevádzkovateľom v rámci spoločnej poľnohospodárskej politiky, vychádzať z dosiahnutého pokroku (kapitola 7 acquis ); - v poľnohospodárstve vytvoriť riadne integrovanú administratívu a kontrolný systém (IACS), vychádzať z dosiahnutého pokroku (kapitola 7 acquis ); - vybudovať zberné miesta a spracovateľské zariadenia v súlade s acquis o TSE a vedľajších živočíšnych produktoch (kapitola 7 acquis ); - informačné systémy (IT) v daňovej správe pripraviť pre interoperabilitu so systémami v Európskej únii s cieľom umožniť správny výber DPH na celom vnútornom trhu EÚ (kapitola 10 acquis ). 3. OCHRANNÉ A ďALšIE OPATRENIA Úrady oboch krajín sú zodpovedné za prijatie všetkých potrebných opatrení vo vzťahu k nevyriešeným problémom určeným v tejto správe, aby po pristúpení boli schopné plniť svoje záväzky podľa acquis . Toto sa týka najmä oblastí s vážnymi problémami, ale aj oblastí určených v tejto správe ako tie, ktoré požadujú zvýšené úsilie. Nesplnenie záväzkov by viedlo Komisiu, ako strážkyňu zmlúv, k tomu, aby prijala potrebné preventívne alebo nápravné opatrenie na zabezpečenie fungovania politík EÚ. Táto časť ustanovuje ochranné a ďalšie opatrenia, ktoré by sa mohli uložiť v prípade určitých nedostatkov nedostatočne odstránených do pristúpenia. Tieto opatrenia sú uvedené v troch rozsiahlych oblastiach: vnútorný trh, justícia a boj proti korupcii, vyplácanie finančných prostriedkov EÚ. 3.1. Vnútorný trh Samotné acquis a Zmluva o pristúpení stanovujú určitý počet ochranných opatrení v prípade, že Bulharsko alebo Rumunsko nebudú schopné dodržať všetky svoje záväzky do vstupu. Ochranné opatrenie uvedené v Zmluve o pristúpení sa môže prijať do troch rokov po pristúpení. Ďalšie nástroje, ako napríklad konanie o porušení záväzkov, a vynucovacie mechanizmy pre pravidlá hospodárskej súťaže sa môžu tiež uplatniť. Táto oblasť pokrýva štyri slobody, ako aj politiky EÚ o hospodárskej súťaži, energetike, doprave, životnom prostredí, telekomunikáciách, daniach, poľnohospodárstve a ochrane spotrebiteľa a zdravia, pokiaľ majú cezhraničné účinky. Pokiaľ ide o prenosné spongiformné encefalopatie, acquis vyžaduje zberné miesta a spracovateľské zariadenia s cieľom zabezpečiť, aby sa žiadne špecifikované rizikové materiály nevrátili do živočíšneho potravinového reťazca. Bulharsko a Rumunsko ešte musia dobudovať takéto spracovateľské zariadenia. Ak táto situácia nebude do vstupu vyriešená, Komisia prijme rozhodnutie na základe acquis s cieľom zabrániť dotknutým živočíšnym výrobkom, čakajúcim na spracovanie, aby sa vrátili do potravinového reťazca. Rámec EÚ pre DPH a spotrebné dane predpokladá prepojenie počítačových systémov so systémami údajov ES. Prípravy Rumunska sa musia zrýchliť, aby sa do pristúpenia zabezpečilo, že jeho informačné systémy (IT) sú plne funkčné a pripravené na prepojenie. V opačnom prípade odstránenie fiškálnych hraníc do vstupu nebude možné a Komisia prijme opatrenia v zmysle článku 37 Aktu o pristúpení s cieľom zachovať fyzickú fiškálnu kontrolu vo vnútorných hraniciach medzi Rumunskom a zvyškom EÚ. 3.2. Spravodlivosť, sloboda a bezpečnosť Justícia a boj proti korupcii Zmluva o pristúpení stanovuje ochranné opatrenia do troch rokov od pristúpenia v prípade, že Bulharsko alebo Rumunsko nebudú schopné dodržať svoje záväzky v oblasti justičnej spolupráce. Ak implementácia reforiem v justičnom systéme nebude pred vstupom dostatočná v ktorejkoľvek z týchto krajín alebo ak boj proti korupcii v justícii neprinesie dostatočné hmatateľné výsledky, Komisia zavedie na základe článku 38 Aktu o pristúpení mechanizmus pre ďalšie monitorovanie v tejto oblasti. Mechanizmus by sa zaviedol do troch rokov a vyžadoval by predkladanie výročných správ Komisii o pokroku v implementácii reforiem v justícii a v zainteresovaných orgánoch na presadzovanie práva a o protikorupčných opatreniach, ktoré sa ich týkajú. Rozhodnutie zavádzajúce mechanizmus by obsahovalo kritériá prispôsobené na špecifické nedostatky zaznamenané v každej krajine a vo vzťahu k týmto kritériám by sa hodnotil pokrok. O výsledkoch tohto mechanizmu by raz za rok Komisia informovala Európsky parlament a Radu. Ak by ktorákoľvek z krajín neodstránila nedostatky vhodným spôsobom, Komisia by prijala ochranné opatrenia, ktorými sa pozastavia povinnosti súčasných členských štátov automaticky uznávať rozsudky alebo vykonávať zatýkacie rozkazy vydané súdmi alebo prokurátormi danej krajiny. Základné práva Európske stredisko pre monitorovanie rasizmu a xenofóbie monitoruje úroveň ochrany a integrácie menšín v členských krajinách. Po vstupe Bulharska a Rumunska sa pôsobnosť strediska alebo jeho nástupníckej agentúry rozšíri aj na tieto krajiny. 3.3. Vyplácanie finančných prostriedkov EÚ Vyplácanie finančných prostriedkov EÚ ovplyvňuje životné podmienky občanov a hospodárske subjekty v nových členských štátoch, ako aj celkovú rovnováhu finančných transferov medzi týmito krajinami a rozpočtom Spoločenstva. Členský štát musí poskytnúť potrebné záruky pre správne vynakladanie finančných prostriedkov EÚ na základe spoločného riadenia, t.j. spoločnej poľnohospodárskej politiky, štrukturálnych fondov a Kohézneho fondu. V tejto súvislosti môžu akékoľvek nedostatky spôsobiť oneskorenie platieb finančných prostriedkov alebo spôsobiť následné požiadavky zo strany Komisie pre finančné úpravy alebo odškodnenie. V oblasti poľnohospodárstva sú pre vybavovanie priamych platieb farmárom a prevádzkovateľom potrebné akreditované platobné agentúry, ako aj riadne integrovaná administratíva a kontrolný systém (IACS). V Rumunsku nie sú platobné agentúry plne funkčné a akreditované. V Bulharsku a Rumunsku nie sú zriadené vhodné IACS. Ak nedôjde k náprave, môže Komisia, okrem existujúcich mechanizmov, prijať opatrenia na zadržanie platieb Bulharsku a Rumunsku v zmysle článku 37 Aktu o pristúpení. Implementácia štrukturálnych opatrení EÚ si vyžaduje efektívne programovacie a monitorovacie štruktúry, ako aj finančné riadenie a kontrolné systémy, vrátane tých, ktoré sú potrebné pre verejné obstarávanie. Musia sa zlepšiť prípravy Bulharska na kontrolu výdavkov zo štrukturálnych fondov. Ak v prípravách nedôjde k zlepšeniu, zdrží sa uvoľnenie platieb zo strany Komisie. 4. ZÁVER Vo svojich prípravách na členstvo dosiahli Bulharsko a Rumunsko pokrok. Vo všeobecnosti plnia tieto krajiny svoje záväzky v mnohých oblastiach alebo pokračujú v plnení požiadaviek acquis . Treba sa však venovať ešte mnohým nevyriešeným problémom. V niektorých z nich sa vyžaduje zvýšené úsilie a v niekoľkých prípadoch je potrebné okamžité opatrenie. Zmluva o pristúpení zabezpečuje, aby Bulharsko a Rumunsko vstúpili v roku 2007, pokiaľ Rada na základe odporúčania Komisie nerozhodne o odklade pristúpenia jednej alebo druhej krajiny do roku 2008. Rada môže rozhodnúť takto: - kvalifikovanou väčšinou, ak v prípade Rumunska boli zaznamenané vážne nedostatky v plnení jedného alebo väčšieho počtu špecifických záväzkov a požiadaviek týkajúcich sa spravodlivosti a vnútra a politiky hospodárskej súťaže, uvedených v prílohe IX Aktu o pristúpení, alebo - jednomyseľne, ak existuje jasný dôkaz, že stav príprav pre prijatie a implementáciu acquis v Bulharsku alebo Rumunsku predstavuje vážne riziko pri jednej alebo druhej krajine, že bude zrejme nepripravená splniť požiadavky členstva do 1. januára 2007 v niekoľkých dôležitých oblastiach. Vzhľadom na celkový pokrok dosiahnutý Bulharskom a Rumunskom hodnotený v sprievodných monitorovacích správach a zhrnutých v tomto oznámení, Komisia sa domnieva, že Bulharsko a Rumunsko by mali byť pripravené na členstvo do 1. januára 2007 za predpokladu, že sa budú venovať niekoľkým nevyriešeným problémom. Nestranný, nezávislý a efektívny justičný systém vhodne vybavený na boj proti korupcii a organizovanému zločinu je mimoriadne dôležitý, keďže je oporou pre fungovanie celej spoločnosti a hospodárstva. V tejto súvislosti: - Bulharsko musí predložiť jasný dôkaz o výsledkoch v boji proti korupcii, najmä korupcii na najvyšších miestach, obzvlášť pokiaľ ide o vyšetrovanie a následné súdne konanie. - Vychádzajúc z pokroku už uskutočneného, musí Rumunsko pokračovať vo svojom úsilí a preukázať ďalšie výsledky v boji proti korupcii, najmä pokiaľ ide o ďalšie vyšetrovanie a následné súdne konanie. - Bulharsko musí ďalej reformovať justíciu, najmä posilniť jej transparentnosť, efektívnosť a nestrannosť, a odstrániť akékoľvek nejednoznačnosti týkajúce sa jej nezávislosti. - Vychádzajúc z pokroku už uskutočneného, musí Rumunsko upevniť implementáciu prebiehajúcich justičných reforiem a ďalej zlepšovať transparentnosť, efektívnosť a nestrannosť justície. Okrem toho musí Bulharsko: - predložiť jasnejší dôkaz o výsledkoch vo vyšetrovaní a stíhaní sietí organizovaného zločinu, efektívnejšie a účinnejšie implementovať právne predpisy na boj proti podvodom a korupcii, zintenzívniť vynútiteľnosť právnych predpisov zameraných proti praniu špinavých peňazí, vytvoriť riadne integrovanú administratívu a kontrolný systém (IACS) v poľnohospodárstve, vybudovať potrebné zberné miesta a spracovateľské zariadenia v súlade s acquis o TSE a vedľajších živočíšnych produktoch a posilniť finančnú kontrolu pre budúce využívanie štrukturálnych fondov a Kohézneho fondu. Okrem toho musí Rumunsko: - akreditovať platobné agentúry pre realizovanie výdavkov v rámci spoločnej poľnohospodárskej politiky, vytvoriť riadne integrovanú administratívu a kontrolný systém v poľnohospodárstve, vybudovať potrebné zberné miesta a spracovateľské zariadenia v súlade s acquis o TSE a vedľajších živočíšnych produktoch a zabezpečiť, aby informačné systémy (IT) pre správu daní boli pripravené pre interoperabilitu so systémami v EÚ s cieľom umožniť správny výber DPH na celom vnútornom trhu EÚ. Najneskôr do začiatku októbra podá Komisia správu o pokroku Bulharska a Rumunska pri riešení nevyriešených problémov. Na základe toho zváži Komisia, či dátum ich pristúpenia k Európskej únii 1. januára 2007 môže byť dodržaný. Táto správa tiež uvedie oblasti, v ktorých sa po vstupe môžu uplatniť potrebné ochranné alebo iné nápravné opatrenia.